**Markus Ilkka Juhani Pöyhönen** (s. 25. lokakuuta 1978 Vantaa) on suomalainen pikajuoksija. Pöyhösen valmentajana toimi Atte Pettinen.

Urheilu-ura
-----------

Pöyhönen nousi yllättäen suomalaisen pikajuoksun huipulle vuonna 2000 Kouvolassa pidettyjen 22-vuotiaiden SM-kilpailujen jälkeen. Hän voitti tuolloin 100 metrin juoksun. Lahden eliittikisoissa 2001 Pöyhönen juoksi ajan 10,36. Tuota nopeammin oli hyväksytyissä olosuhteissa juossut suomalaisista vain Tommi Hartonen. Ennen yleisurheilu-uraansa Pöyhönen harrasti pikaluistelua.

Kaudella 2002 Pöyhönen siirtyi Viipurin Urheilijoista Helsingin Kisa-Veikkoihin. Pöyhönen valittiin tuona vuonna halli-EM-kilpailuihin Wieniin, jossa hän pääsi välieriin asti.

Kesällä 2002 Kalevan kisoissa Pöyhönen voitti 100 metrin juoksun Suomen mestaruuden ennätyksellään 10,23. Kesän lopussa Münchenin EM-kisoissa Pöyhönen sijoittui 100 metrin loppukilpailussa alun perin viidenneksi. Kilpailun voittanut Dwain Chambers kärähti vuonna 2003 THG:n käytöstä. Pitkällisten tutkimusten jälkeen Kansainvälinen Yleisurheiluliitto IAAF teki kesäkuussa 2006 päätöksen, jonka mukaan kaikki Chambersin tulokset aikavälillä 1. tammikuuta 2002 – 1. elokuuta 2003 mitätöidään. Näin ollen Pöyhösen sijoitus EM-kisoissa oli lopulta neljäs.

Kesällä 2005 Helsingin MM-kisoissa Markus Pöyhönen putosi alkuerissä ollen ensimmäisten alkuerien 33. ajalla 10,49. 

### Kalevan kisojen mitalit

|  |  |  |
| --- | --- | --- |
| Kultaa **Kultaa** | Joensuu 2002 | 100 m |
| Kultaa **Kultaa** | Helsinki 2003 | 100 m |
| Kultaa **Kultaa** | Pori 2005 | 100 m |
| Hopeaa **Hopeaa** | Lahti 2000 | 100 m |
| Pronssia **Pronssia** | Lappeenranta 2007 | 100 m |

### Ennätykset

|  |  |
| --- | --- |
| 100 metriä | 10,23 s |
| 200 metriä | 21,50 s |
| 100 metriä (halli) | 10,42 s |
| 60 metriä (halli) | 6,58 s (SE) |

Urheilu-uran ulkopuolella
-------------------------

Keväällä 2006 Pöyhönen saavutti julkisuutta urheilun ulkopuolella osallistuttuaan *Tanssii tähtien kanssa* -televisio-ohjelmaan. Pöyhönen oli kihloissa laulaja Sofia Zidan kanssa. Suhteen päättymisestä uutisoitiin lokakuussa 2007 noin 1,5 vuoden seurustelun jälkeen ja puoli vuotta kihlautumisesta.

Pöyhönen lopetti urheilu-uransa vuonna 2008. Pöyhönen on itse kertonut julkisuudessa kärsineensä heti uransa lopettamisen jälkeen masennuksesta ja saaneensa siihen lääkitystä. Sittemmin hän työskenteli Suomen Luomukeskuksen myynti- ja markkinointipäällikkönä.

Pöyhönen on järjestänyt vuodesta 2016 lähtien liikunta -ja hyvinvointihaasteita yrityksille.

### Dopingrikos

Pöyhösen kotoa oli löydetty kotietsinnän yhteydessä steroideja ja häntä vastaan nostettiin syyte laittomaan tuontitavaraan ryhtymisestä elokuussa 2009. Ei ole tiedossa, käyttikö Pöyhönen steroideja itse. Hänet tuomittiin lievästä laittomaan tuontitavaraan ryhtymisestä 10 päiväsakkoon Helsingin käräjäoikeudessa maaliskuussa 2010.

Lähteet
-------

1. ↑  Markus Pöyhönen Tilastopaja (vaatii kirjautumisen, maksullinen palvelu). Viitattu 17.3.2024.
2. ↑  Herkku-Markus! *Iltalehti.fi*.  8.4.2006. Alma Media Oyj. Viitattu 22.1.2017.
3. ↑  Markus Pöyhönen ja Sofia Zida erosivat *MTVUutiset.fi*.  30.10.2007. Viitattu 22.1.2017.
4. ↑  Apu: Markus Pöyhönen urheilu-uran päättymisestä: Masennus suisti raiteiltaan *MTV Uutiset*.  7. toukokuuta 2015. Viitattu 28. tammikuuta 2022.
5. ↑  Markus Pöyhönen kertoo tv:ssä mielenterveytensä järkkymisestä: "Tarvitsin lääkitystä" *www.iltalehti.fi*. Viitattu 14.4.2021.
6. ↑  Suomen Luomukeskuksen uusi myynti- ja markkinointipäällikkö Markus Pöyhönen vannoo luomun nimeen  13.3.2013. Promode. Viitattu 17.4.2013.
7. ↑  Hakola, Elina: Uusi ura: Pikajuoksija Markus Pöyhönen vaihtoi luomukonsultointiin *Työelämä*.  7.4.2013. Talouselämä.  Arkistoitu 30.8.2017. Viitattu 17.4.2013.
8. ↑  KOTI *TRAINERS CLUB CHALLENGE*. Viitattu 27.1.2022. (englanniksi)[vanhentunut linkki]
9. ↑  Lehti: Markus Pöyhöselle dopingsyyte *Iltalehti.fi*.  22.8.2009. Alma Media Oyj. Viitattu 22.8.2009.
10. ↑  Markus Pöyhönen sai sakkoja *Iltalehti.fi*.  2.3.2010. Alma Media Oyj. Viitattu 30.8.2021.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |